TV-lisensies vir tablette en slimfone dalk SA se voorlandFoto: Unsplash/Pixabay.com Die SAUK wil hê die Uitsaaiwet moet sodanig verander word dat dit Suid-Afrikaners sal verplig om TV-lisensiegelde te betaal vir toestelle soos tablette, rekenaars en slimfone. James Aguma, waarnemende uitvoerende hoof van die SAUK, het die parlementêre portefeuljekomitee vir kommunikasie Woensdag in Kaapstad van die openbare uitsaaier se jaarlikse korporatiewe en prestasieplanne ingelig. Hy het volgens berigte erken die SAUK staar ŉ finansiële krisis in die gesig: “Ons sal radikale veranderinge moet maak aan hoe die uitsaaier bestuur word net om te verseker dat ons uit hierdie situasie kan kom.” Die SAUK het homself gereed gemaak om vanjaar ŉ veel laer inkomste uit televisielisensiegeld te in en wil veranderinge aan wette aanbring om dit “verpligtend te maak vir mense om ŉ TV-lisensie te betaal vir alle toestelle waarop op hulle inhoud kan sien”. Aguma het verder gesê die verandering in mense verbruik van televisie-inhoud het verdere druk op die SAUK geplaas terwyl die uitsaaier reeds die druk van die moeilike ekonomiese tye ervaar. Tans moet Suid-Afrikaners slegs ŉ TV-lisensie betaal vir toestelle wat ŉ TV-sein kan ontvang. Dit sluit toestelle soos rekenaarmonitors uit. Video-op-aanvraag, digitale uitsendings en video-inhoud wat op ander toestelle besigtig kan word, het volgens Aguma só skerp toegeneem dat miljoene Suid-Afrikaners nou eerder televisie-inhoud op rekenaars, skootrekenaars, slimfone en tablette volg. Hy meen dat as die Uitsaaiwet gewysig kan word dit die SAUK se potensiaal om lisensiegelde in te vorder sal vergroot en op dié manier die broodnodige inkomstestroom vir die openbare uitsaaier sal aanvul en verhoog. Hy het ook erken dat ŉ paar van die openbare uitsaaier se kommersiële radiostasies ŉ afname in luisteraargetalle getoon het nadat daar besluit is om strenger beleid rondom plaaslike inhoud toe te pas. Die voormalige en omstrede bedryfshoof van die SAUK, Hlaudi Motsoeneng, het ŉ beleid ingestel waarvolgens 90% van die musiek wat op radiostasies gespeel word plaaslik moet wees en 80% van alle televisie-inhoud plaaslik vervaardig moet word. Aguma het gesê Good Hope FM, Metro FM en 5FM, asook die SABC3-televisiekanaal het ŉ drastiese daling in luisteraars en kykers getoon. “Ons het gevind dat die openbare uitsaaier se swak reputasie direkte aanleiding daartoe gegee het dat kykers nie graag hulle TV-lisensies wil betaal nie. Die SAUK se reputasie het adverteerders ook tot ŉ mate afgeskrik,” het Aguma gesê. Die SAUK het verlede jaar ŉ netto verlies van R411 miljoen getoon. Die parlement het in Maart ŉ verslag aangehoor waarin die ouditeur-generaal R5,1 miljard se onreëlmatige uitgawes geïdentifiseer het